CELEX: 32012Y0405(02)
Language: bg
Date: 2012-02-16 00:00:00
Title: Протокол за сътрудничество между Европейската комисия и Комитета на регионите

5.4.2012   
            
            
               BG
            
            
               Официален вестник на Европейския съюз
            
            
               C 102/6
            
         Протокол за сътрудничество между Европейската комисия и Комитета на регионите
   2012/C 102/02
   Европейската комисия (Комисията) и Комитетът на регионите (Комитетът),
   като взеха предвид Договора за функционирането на Европейския съюз (ДФЕС), Договора за Европейския съюз (ДЕС), по-специално членове 305, 307 и 263 от него и член 8 от Протокола относно прилагането на принципите на субсидиарност и пропорционалност, приложен към договорите;
   като взеха предвид Протокола за сътрудничество между Европейската комисия и Комитета на регионите, подписан на 17 ноември 2005 г., и допълнението към него, подписано на 5 юни 2007 г.;
   
               A.
            
            
               като имат предвид, че Договорът от Лисабон укрепва териториалното измерение на Европейския съюз посредством упоменаването на принципа на самоуправление, въвеждането на целта за териториално сближаване и на регионалното и местното измерение по отношение на принципа на субсидиарност;
            
         
               Б.
            
            
               като имат предвид, че Европейската комисия, Европейският парламент и Съветът са задължени да се консултират с Комитета на регионите в случаите, в които това е предвидено в Договорите;
            
         
               В.
            
            
               като имат предвид, че подходът на многостепенно управление е важен инструмент за изготвяне и прилагане на политиките на ЕС, Европейската комисия и Комитетът на регионите се споразумяха за следното:
            
         I.   СЪТРУДНИЧЕСТВО В ОБЛАСТТА НА ЗАКОНОДАТЕЛНИТЕ ПРОЦЕДУРИ И ПЛАНИРАНЕТО
   
   i)   Работна програма на Комисията
   
   
               1.
            
            
               През първото полугодие на дадена година Комитетът приема резолюция, адресирана до Комисията, в която представя накратко ключовите елементи в позицията на Комитета по отношение на работната програма на Комисията за следващата година. Тази резолюция се основава на политическите приоритети на Комитета и на оценка на последващите действия във връзка с предходните становища на КР.
            
         
               2.
            
            
               Веднъж годишно в периода на изготвяне на работната програма на Комисията се организира среща между председателя на Комисията или нейния заместник-председател, отговарящ за връзките с Комитета, и председателя на Комитета с цел да се оцени прилагането на този протокол и по-специално въздействието на становищата на Комитета.
            
         
               3.
            
            
               Ежегодно председателят на Комисията или нейният заместник-председател, отговарящ за връзките с Комитета, представят на Комитета стратегическите приоритети за следващата година. За тази цел Комитетът организира дебат относно бъдещето на Съюза.
               Комитетът отчита приоритетите на Комисията и сроковете за определянето на нейните годишни политически приоритети и за организация на своята собствена работа.
            
         
               4.
            
            
               Веднъж годишно може да се организира среща между службите на Комисията и на Комитета, на която да се преразглеждат средносрочните инициативи на Комисията, за които Комитетът би могъл да даде съществен принос и чието изпълнение би могъл да проследява.
            
         ii)   Процедури в рамките на законодателния процес
   
   
      Обмен на информация и участие на Комисията в заседанията на Комитета
   
   
               5.
            
            
               Комитетът и Комисията обменят необходимата документация и информация във възможно най-кратък срок.
            
         
               6.
            
            
               Членовете на Комисията се канят от председателя на Комитета да участват в работата на Комитета, по-специално в пленарните сесии и заседанията на бюрото, както и в специалните дейности, организирани по силата на съвместно споразумение. Член на Комисията има право да взема думата на пленарна сесия на Комитета, когато се разискват законодателни предложения от негова компетентност.
            
         
               7.
            
            
               При изключителни обстоятелства бюрото на Комитета изслушва висши длъжностни лица на Комисията. Служителите на Комисията, отговарящи за разглежданите от Комитета досиета, участват в рамките на своите възможности в заседанията на комисиите на Комитета, на които са поканени, за да изясняват предложенията на Комисията и да се запознават с мненията, изразявани от членовете на Комитета.
            
         
      Списък на консултациите
   
   
               8.
            
            
               Въз основа на работната програма на Комисията, генералният секретар на Комисията изпраща на Комитета списък с предложенията за задължителна консултация, както и на предложенията за възможна незадължителна консултация, включително прогнозните становища. Този списък би могъл да включва също документи от незаконодателен характер, за които Комисията възнамерява да поиска становището на Комитета, и предложения за сътрудничество с оглед на спазването на принципите на субсидиарност и пропорционалност.
            
         
      Незадължителни консултации
   
   
               9.
            
            
               Незадължителна консултация може да се предвиди, ако е налице поне един от следните критерии:
               
                           —
                        
                        
                           съответният въпрос е свързан с регулаторните или изпълнителните правомощия на децентрализираните власти: регионални, местни или междинни,
                        
                     
                           —
                        
                        
                           съществува вероятност проектът на законодателен акт на ЕС или националните мерки, които ще бъдат приети с оглед на неговото прилагане, да окажат пряко въздействие върху местните или регионалните бюджети и/или дейността на регионалната или местната администрация,
                        
                     
                           —
                        
                        
                           съществува вероятност съответните мерки на ЕС да окажат въздействие върху икономическото, социалното и териториалното сближаване,
                        
                     
                           —
                        
                        
                           бъдещият законодателен акт е изключително чувствителен по отношение на субсидиарността,
                        
                     
                           —
                        
                        
                           планираните мерки са свързани с информирането на европейската общественост и повишаването на съзнанието за политиките на Европейския съюз в областите, които са от компетенцията на Комитета.
                        
                     
         
      Прогнозни становища
   
   
               10.
            
            
               Комисията приветства желанието на Комитета да поеме по-проактивна роля чрез изготвяне на прогнозни становища относно бъдещите политики на ЕС, преди да се предприемат действия на европейско равнище в областите, в които Комитетът разполага с подходящи местни информационни ресурси.
               Заместник-председателят, отговорен за отношенията с Комитета, информира за подобни консултации. Исканията за прогнозни становища се съпровождат от конкретен мандат, а за действия по взаимно съгласие се изготвя съгласувана рамка. Срокът за подобна консултация не може да бъде по-малък от един месец, считано от датата, на която председателят на Комитета получи съответното уведомление. Работната програма на Комисията, която в някои случаи се допълва от текущата програма, е основният инструмент за определяне на темите на този вид консултации.
               Политическото проследяване на прогнозните становища би могло да се осъществява чрез участие на член на Комисията в пленарната сесия на Комитета или участие на висш служител на Комисията в съответните заседания на комисията на Комитета.
            
         
      Нови консултации
   
   
               11.
            
            
               Комисията може да прикани Комитета да изготви ново становище относно последствията за регионалните и местните власти от евентуален нов резултат от законодателния процес.
               Ако Комисията промени съществено своето предложение, след като вече е сезирала Комитета и в случай че договорите предвиждат задължителна консултация, Комитетът следва да бъде сезиран за нова консултация.
            
         
      Последващи действия във връзка със становищата
   
   
               12.
            
            
               Когато е възможно, Комитетът подчертава в становищата си измененията на законодателните предложения, които желае да внесе, като приема конкретни изменения на текстовете на Комисията. Във всяко становище Комитетът включва и резюме.
            
         
               13.
            
            
               Във възможно най-кратък срок Комитетът предава на генералния секретар на Комисията протоколите от заседанията на Комитета и от пленарните сесии, чието съдържание би могло да бъде от специфичен интерес за Комисията, особено в случаите, когато става въпрос за прилагането на принципа на субсидиарност.
            
         
               14.
            
            
               За да дадат възможност на Комитета да изготвя редовни доклади за оценката на въздействието на своята работа, службите на Комисията поне два пъти годишно дават отговор по същество как са взети под внимание съдържащите се в становището на Комитета бележки.
               Същевременно Комисията отговоря на загрижеността във връзка със субсидиарността, изразена в становищата на Комитета.
            
         II.   СЪТРУДНИЧЕСТВО ВЪВ ВРЪЗКА С ДЕЙНОСТИТЕ
   
   
               15.
            
            
               Комисията и Комитетът се договарят да засилят своето сътрудничество за по-добро взаимодействие между своите дейности, по-специално във връзка със стратегията „Европа 2020“, икономическото, социалното и териториалното сближаване и най-вече осъществяването на трансграничното, междурегионалното и транснационалното сътрудничество.
            
         
      Консултации с местните и регионалните власти
   
   
               16.
            
            
               Комисията признава привилегированата роля на Комитета в отношенията между институциите, органите, службите и агенциите на Европейския съюз от една страна и местните и регионалните власти на държавите-членки от друга страна.
            
         
               17.
            
            
               В сътрудничество с Комисията, Комитетът разработва реална стратегия за консултации с регионите и местните власти, в която се отдава дължимото на прерогативите на всеки един орган и в която консултационният процес започва на възможно най-близко до гражданите равнище. На тази основа Комитетът насърчава териториален диалог във връзка с новия управленски цикъл на стратегия „Европа 2020“ преди провеждането на пролетния Европейски съвет.
            
         
               18.
            
            
               В съответствие с принципа на доброто управление, Комитетът изпълнява пълноценно своята посредническа роля в диалога със сдруженията на регионалните и местните власти. Комисията гарантира, че Комитетът участва пълноценно в подготовката на съвместно организираните заседания.
            
         
      Структуриран диалог със сдруженията
   
   
               19.
            
            
               Комисията и Комитетът организират съвместно структурирания диалог със сдруженията на местните и регионалните власти. Структурираният диалог между Комитета и службите на генералния секретар на Комисията се организира ежегодно с цел обсъждане на приетата работна програма на Комисията. През годината, когато е необходимо, структурираният диалог се провежда в рамките на заседанията на съответните комисии на Комитета с участието на компетентните членове на Европейската комисия.
            
         
      Европейският семестър
   
   
               20.
            
            
               Комитетът представя ежегоден доклад за оценка на участието на регионалните и местните власти в стратегията „Европа 2020“, който Комисията взема предвид при изготвяне на годишния обзор на растежа. Комитетът кани компетентния член на Комисията да представи годишния обзор на растежа на пленарна сесия.
               Комитетът организира териториален диалог преди заседанието на пролетния Европейски съвет. За да подготви този диалог, Комитетът се консултира със своята мрежа „Европа 2020“ и изготвя доклад, който представя на Комисията и на Европейския съвет.
            
         
      Европейска група за териториално сътрудничество
   
   
               21.
            
            
               Комисията възнамерява с подкрепата на Комитета да повиши популярността на Европейската група за териториално сътрудничество (ЕГТС) след местните и регионалните власти и службите на европейските институции. Комитетът, който организира регистъра на всички съществуващи ЕГТС, гарантира, че Комисията е информирана за всяка нова ЕГТС и че тази информация е публикувана в Официалния вестник на ЕС, серия C, в съответствие с член 5, параграф 2 от Регламент (ЕО) № 1082/2006.
            
         III.   ПРИЛАГАНЕ НА СУБСИДИАРНОСТТА И ПРОПОРЦИОНАЛНОСТТА И МНОГОСТЕПЕНННОТО УПРАВЛЕНИЕ
   
   
      Асамблея на политическите представители на местните и регионалните власти
   
   
               22.
            
            
               Комисията признава привилегированата роля на Комитета в качеството му на асамблея на политическите представители на местните и регионалните власти в Съюза. Тя ще сътрудничи тясно с Комитета за прилагането на член 2 от Протокола относно прилагането на принципите на субсидиарност и пропорционалност, който предвижда консултации преди изготвянето на предложението за законодателен акт, като се отчита регионалното и местното измерение на планираното действие.
            
         
               23.
            
            
               В хода на законодателния процес Комитетът обръща особено внимание на съответствието на законодателните предложения на ЕС с принципите на субсидиарност и пропорционалност, като отчита действащите разпоредби и планираните изменения. За тази цел Комитетът използва своята Мрежа за мониторинг на субсидиарността и споделя резултатите от тези консултации с Комисията. Комисията и Комитетът работят съвместно за укрепване на принципа на партньорство посредством многостепенното управление в онези политики на ЕС, при които консултацията с Комитета е задължителна.
               Комисията и Комитетът редовно обменят информация относно мониторинга на субсидиарността, по–специално във връзка със съответните становища на националните и регионалните парламенти. Ако в хода на законодателна процедура възникне сериозна загриженост във връзка със зачитането на принципа на субсидиарност, Комитетът незабавно информира за това съзаконодателите.
               Работата на Комитета се осъществява като част от съвместните усилия с Комисията за изграждане на култура на субсидиарността. Комисията и Комитетът се споразумяват за това, че решенията трябва да се вземат на най-близкото до гражданите равнище с най-подходящите средства и в областите, в които целите могат да бъдат постигнати по най-ефективен начин. Комисията и Комитетът се споразумяват да определят приоритетите, изискващи специфично наблюдение на субсидиарността и пропорционалността.
               Службите на Комисията могат да поискат подкрепата на Комитета за изготвяне на своите оценки на въздействието. Платформите и мрежите на Комитета могат да бъдат добра възможност за контакт с регионалните и местните власти и следователно да помогнат на Комисията да подобри анализа на регионалните и местните аспекти в оценките на въздействието, ако счита това за необходимо. Комитетът обобщава своите дейности в тази област в годишен доклад и го представя на Комисията.
            
         
               24.
            
            
               Комитетът представя на Комисията своя годишен доклад за субсидиарността като принос към доклада на Комисията за по-добро законотворчество.
            
         IV.   ВЪНШНО ИЗМЕРЕНИЕ НА СЪЮЗА
   
   
               25.
            
            
               Комитетът развива дейности, по-специално по искане на Комисията, във връзка с външното измерение на политиките на ЕС в областите, в които регионалните и местните власти имат институционални правомощия. Сътрудничеството с Комисията е насочено по-специално към:
               
                           a)
                        
                        
                           подкрепа на процеса на разширяване и участие в предприсъединителната политика на Съюза;
                        
                     
                           б)
                        
                        
                           подкрепа на политиката на съседство, по-специално посредством създадените институционални платформи като ARLEM (Евро-средиземноморската асамблея на регионалните и местните власти) и CORLEAP (Конференцията на регионалните и местните власти за Източното партньорство);
                        
                     
                           в)
                        
                        
                           насърчаване на регионалната и местната демокрация в трети страни (по-специално в страните кандидатки и в съседните страни), най-вече посредством наблюдение на изборите на местно и регионално равнище;
                        
                     
                           г)
                        
                        
                           подкрепа на политиките на ЕС и на неговата позиция като наблюдател на международните конференции, посветени на политиките, свързани с областите, в които консултацията с Комитета е задължителна;
                        
                     
                           д)
                        
                        
                           развитие и насърчаване на децентрализирано сътрудничество, по-специално посредством непрекъсната обща подкрепа за ATLAS, портала и конференцията за децентрализираното сътрудничество за развитие;
                        
                     
                           е)
                        
                        
                           трансгранично сътрудничество между Съюза и съседните страни.
                        
                     
         V.   КОМУНИКАЦИОННА И ИНФОРМАЦИОННА ПОЛИТИКА
   
   
               26.
            
            
               Комисията и Комитетът работят съвместно в областта на комуникацията и информацията, и си сътрудничат при прилагането на истинска децентрализирана комуникационна политика на регионално и местно равнище. Те признават ролята на регионалните и местните власти за информиране на обществеността относно политиките на Съюза.
            
         
               27.
            
            
               Комисията и Комитетът си сътрудничат по-специално в организацията на форуми и прояви от значение за регионалните и местните власти. Те допринасят за съвестното медийно отразяване на тези прояви.
            
         
               28.
            
            
               Общите усилия в областта на комуникацията се полагат и преразглеждат редовно. Те са насочени най-вече към:
               
                           —
                        
                        
                           сътрудничество между представителствата на ЕС в държавите-членки и членовете на Комитета с цел подкрепа на техните общи действия в областта на комуникацията на национално, регионално и местно равнище,
                        
                     
                           —
                        
                        
                           засилване на сътрудничеството и подкрепа с цел развитие на дейности, насочени към местните и регионалните медии, както и към подобряване на синергиите с националните сдружения на регионалните и местните представители на изборни длъжности,
                        
                     
                           —
                        
                        
                           сътрудничество в областта на общественото мнение посредством обмен на информация и обратна връзка по повод проучванията на Евробарометър, които представляват интерес за Комитета и/или имат местно и/или регионално измерение, там, където това е възможно,
                        
                     
                           —
                        
                        
                           сътрудничество за разработване на инструменти като уебсайтове и информационни бюлетини в контекста на междуинституционалния комитет за съдържанието в Интернет, с цел разработване на канали за информация и комуникация с широката общественост.
                        
                     
         
      Съставено в Брюксел на 16 февруари 2012 година.
      
         
            За Европейската комисия
         
         José Manuel BARROSO
         
            Председател
         
      
      
         
            За Комитета на регионите
         
         Mercedes BRESSO
         
            Председател